Per Stig Møller (KF), 2007-02-01:
Jeg vil godt starte med at oplyse, at også transport- og energiministeren og justitsministeren vil tage ordet efter mig, så jeg vil forholde mig til de foreliggende påstande om CIA-flys aktiviteter i Europa og Danmark.
Transport- og energiministeren vil komme med bemærkninger, for så vidt angår de oplysninger om fly, der allerede er fremlagt, og afslutningsvis vil justitsministeren knytte nogle få bemærkninger til beslutningsforslaget i lyset af lov om undersøgelseskommissioner.
Spørgsmålet om påståede hemmelige CIAfly-aktiviteter i Europa og Danmark er ikke noget nyt emne her i Folketingssalen.
At der nu ønskes en undersøgelseskommission, ændrer ikke ved regeringens holdning.
Der er hverken grundlag eller behov for en undersøgelse.
Lad mig indledningsvis understrege, at regeringen på ingen måde tager let på påstandene om ulovlige fangetransporter.
Det gælder også personer, som er mistænkt for terrorisme, det gælder alle hemmelige tilbageholdelser, som sætter grundlæggende retssikkerhedsgarantier ud af kraft, det gælder tidsubestemt tilbageholdelse, det gælder anvendelse af tortur og grusom, umenneskelig og nedværdigende behandling, og det gælder selvfølgelig også ulovlige fangeoverførsler.
Terrorisme skal bekæmpes med alle lovlige midler og med fuld respekt for relevante folkeretlige og nationale regler.
Påstandene om hemmelige CIA-fly-aktiviteter har floreret i Europa i flere år.
I lyset af beskyldningerne har både Europarådets Parlamentariske Forsamling og Europa-Parlamentet nedsat særlige udvalg til at se på denne sag.
Udvalgeneogmenneskerettighedsorganisationerne har udarbejdet mange rapporter, men rapporternes konklusioner har hver gang vist sig at være de samme: Der er mange påstande, der er mange rygter om hemmelige CIA-flyvninger i Europa, men der er ikke nogen beviser for det.
Det seneste eksempel herpå er udkastet til EuropaParlamentets særlige CIA-udvalgs endelige rapport.
For så vidt angår Danmark, er alle relevante omstændigheder allerede blevet belyst i forbindelse med regeringens svar på de spørgsmål, som er stillet af Europarådets generalsekretær og Europarådets Parlamentariske Forsamlings særlige rapporteur.
Regeringens svar er entydige.
Regeringen har ikke kendskab til ulovlige CIA-aktiviteter hverken i Danmark eller Europa ud over, hvad alle kender fra offentligt tilgængelige kilder.
Når man læser rapporterne udarbejdet på europæisk plan, skal man tillige bemærke, at Danmark ikke på noget tidspunkt er nævnt i forbindelse med påståede ulovlige aktiviteter.
Det gælder også Grønland og Færøerne.
Regeringen har åbent og ærligt lagt de oplysninger frem, som vi er i besiddelse af.
Foruden svarene til de europæiske undersøgelser er alle oplysninger, som danske myndigheder er i besiddelse af om de fly, som påstås at have været anvendt til ulovlige fangetransporter, endvidere blevet fremlagt i forbindelse med drøftelser i Det Udenrigspolitiske Nævn og her i Folketingssalen samt i den lange række af § 20-spørgsmål om emnet, som regeringen har besvaret.
Der er derfor som understreget ved tidligere lejligheder ikke grundlag for en undersøgelse.
Regeringen har hverken kendskab til ulovlige CIA-aktiviteter, eller at nogen dansk myndighed eller embedsmand har været involveret i ulovlige aktiviteter af den karakter, som sagskomplekset vedrører.
Regeringen har derfor ikke grundlag for at foranstalte en undersøgelse.
Lad mig i denne forbindelse kort berøre oppositionens begrundelse for forslaget om en undersøgelseskommission.
I denne henvises der til en resolution fra Europarådets Parlamentariske Forsamling fra sidste år om etableringen af en undersøgelseskommission.
Som forslagsstillerne selv angiver i den vedlagte danske oversættelse, fremgår det imidlertid af resolutionen, at Europarådets Parlamentariske Forsamling alene opfordrer til sådanne undersøgelser i lande, hvor der er alvorlige beskyldninger om hemmelige CIA-flyvninger.
Og der er ingen alvorlige beskyldninger om hemmelige CIA-flyvninger i Danmark.
Danmark nævnes faktisk ikke, og Danmark har ikke på noget tidspunkt været nævnt i de fremlagte rapporter som et land, hvor der er foregået ulovlige aktiviteter af denne type.
Derfor ser regeringen ingen grund til at fremme beslutningsforslaget.